

**Finanšu komitejas sēdes**

**protokols Nr. 2**

Ādažos, Ādažu novadā 2024. gada 21. februārī

Sēdes sasaukšanas vieta un laiks: Stacijas ielā 5, Carnikavā, Sēžu zālē, plkst. 9.00.

Kārtējā atklāta sēde sasaukta Ādažu novada pašvaldības domes 2023. gada 14. jūnija reglamenta Nr. 2 “Ādažu novada pašvaldības darba reglaments” noteiktajā kārtībā.

Sēdi vada: Karīna Miķelsone (LRA).

Sēdi protokolē: Administratīvās nodaļas vecākā referente Linda Pavlovska.

Komitejā pavisam 15 deputāti.

Komitejas sēdē piedalās 15 deputāti:

komitejas locekļi: Sniedze Brakovska (LRA), Valērijs Bulāns (LRA), Kerola Dāvidsone (LRA) (*piedalās līdz plkst. 14.00*), Arta Deniņa (JKP) (*piedalās attālināti, izmantojot tiešsaistes videokonferences sarunu rīku,* *līdz plkst. 12.05*)*,* Genovefa Kozlovska (LZS), Antra Krasta (LZS), Imants Krastiņš (JKP) (*no plkst. 9.00 līdz plkst. 12.05 un no plkst. 12.45 piedalās attālināti, izmantojot tiešsaistes videokonferences sarunu rīku,* *komandējuma dēļ*)*,* Raitis Kubuliņš (LZP), Kristīne Lakševica (LRA), Jānis Leja (S) (*piedalās attālināti līdz plkst. 12.05, nav reģistrējies DVS sistēmā “Namejs”, nebalso*)*,* Gatis Miglāns (LZS) (*piedalās attālināti, izmantojot tiešsaistes videokonferences sarunu rīku*), Raivis Pauls (LZS), Liāna Pumpure (LRA), Jānis Ruks (LRA) (*piedalās līdz 12.05*)*.*

Personas, kurām sēdē dots vārds:

Centrālās pārvaldes darbinieki: Ligita Anspoka, Laura Bite, Monika Griezne, Ilona Gotharde, Everita Kāpa, Edvīns Krūms, Ieva Pelcmane, Inga Pērkone, Guntis Porietis, Ilze Vanka-Krilovska.

citi: pašvaldības aģentūras “Carnikavas komunālserviss” direktors Gunārs Dzenis, Ādažu novada sociālā dienesta vadītāja Ieva Roze, Ādažu novada bāriņtiesas vadītāja Ineta Stasjule, Pašvaldības mantas iznomāšanas un atsavināšanas komisijas priekšsēdētājs, novada iedzīvotājs Edvīns Šēpers, Ādažu novada iedzīvotāja Elīna Tuzova.

**DARBA KĀRTĪBĀ:**

1. Par Finanšu komitejas šā gada 21. februāra sēdes darba kārtības apstiprināšanu.
2. Ziņojums par izglītības infrastruktūras projektu attīstību Podniekos.
3. Par publiskās privātās partnerības projekta “Jaunas izglītības iestādes izveide 1.-9. klasei” īstenošanu.
4. Par nolikuma “Grozījumi Ādažu novada pašvaldības 25.01.2024. nolikumā Nr. 2 “Konkursa "Sabiedrība ar dvēseli 2024” nolikums” projektu.
5. Par saistošo noteikumu “Par pašvaldības pabalstiem iedzīvotājiem bez materiālā stāvokļa izvērtēšanas” projektu.
6. Par saistošo noteikumu “Grozījumi Ādažu novada pašvaldības 2022. gada 25. aprīļa saistošajos noteikumos Nr. 34/2022 “ Par pašvaldības nodevu par reklāmas izvietošanu Ādažu novadā”” projektu.
7. Par saistošo noteikumu “Grozījumi Ādažu novada pašvaldības 2023. gada 14. jūnija saistošajos noteikumos Nr. 18/2023 “Ādažu novada pašvaldības nolikums”” projektu.
8. Par nolikuma “Grozījumi Ādažu novada pašvaldības 28.09.2022. nolikumā Nr. 35 “Informatīvā izdevuma “Ādažu Vēstis” nolikums”” projektu.
9. Par 1. klasēm 2024./2025. mācību gadā pašvaldības vispārējās izglītības iestādēs.
10. Par dalību Jaunatnes starptautisko programmu aģentūras projektu konkursā “Atbalsts jaunatnes politikas īstenošanai vietējā līmenī”.
11. Par dalības maksu Ādažu novada pašvaldības organizētajos sporta pasākumos.
12. Ziņojums par Mežgarciema projekta sasniedzamajiem rādītājiem.
13. Par nekustamo īpašumu “Muzeja iela 5”, “Sintēzes iela 3” un “Sintēzes iela 7” izsoļu atzīšanu par nenotikušām.
14. Par grozījumiem Carnikavas pamatskolas 2024. gada budžeta tāmē.
15. Par grozījumiem pašvaldības aģentūras “Carnikavas komunālserviss” 2024. gada budžeta tāmē.
16. Par pašvaldības aģentūras “Carnikavas komunālserviss” darba plāna apstiprināšanu 2024. gadam.
17. Par pašvaldības aģentūras “Carnikavas komunālserviss” Vidēja termiņa darbības stratēģija 2023.- 2025.gadam izpildi 2023.gadā.
18. Par telpu nodošanu nomā Gaujas ielā 16, Ādažos.
19. Par sabiedrības iesaistīšanu kopienu interešu pārstāvībai.
20. Ziņojums par Ādažu novada bāriņtiesas 2023.gada pārskatu.
21. Ziņojums par pirmtiesību izmantošanu un bezmantinieka mantas pārņemšanu Ādažu novada pašvaldības īpašumā.
22. Ziņojums par priekšsēdētājas ārzemju komandējumu Spānijā, Santa Kombas pašvaldībā.

**1. Par Finanšu komitejas šā gada 21. februāra sēdes darba kārtības apstiprināšanu**

|  |
| --- |
| (Karīna Miķelsone) |

Ierosina izņemt no Finanšu komitejas šā gada 21. februāra sēdes darba kārtības 2. jautājumu “Ziņojums par Arboristu čempionāta organizēšanu”, attiecīgi mainot pārējo jautājumu numerāciju. Aicina apstiprināt Finanšu komitejas šā gada 21. februāra sēdes darba kārtību.

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

**Apstiprināt** Finanšu komitejas šā gada 21. februāra sēdes darba kārtību.

**2. Ziņojums par** **izglītības infrastruktūras projektu attīstību Podniekos**

|  |
| --- |
| (Imants Krastiņš) |

Informē deputātus, ka mutiski ir saņēmis Ādažu novada iedzīvotājas Elīnas Tuzovas lūgums izmantot deputāta tiesības un izskatīt Finanšu komitejas šā gada 21. februāra sēdē jautājumu par viņas sagatavoto Podnieku iedzīvotāju skatījumu par plānoto pašvaldības izglītības iestādes būvniecību Podniekos.

E. TUZOVA pauž viedokli parizglītības infrastruktūras projektu attīstību Podniekos (1. pielikums), uzsverot, ka iedzīvotājiem ir pamatotas bažas par plānoto autotransporta plūsmu, drošību uz ceļa, putekļiem un daudzīvokļu māju skaņu izolāciju, kā arī autostāvvietu skaitu. Akcentē, ka pašvaldības komunikācija ar iedzīvotājiem bija ļoti zemā līmenī. Lūdz izvērtēt iespēju nebūvēt pirmsskolas izglītības iestādi (turpmāk – PII) Podniekos.

K. MIĶELSONE, I. KRASTIŅŠ, J. LEJA, R. KUBULIŅŠ, V. BULĀNS, S. BRAKOVSKA, I. PĒRKONE debatē par:

1. pašvaldības komunikāciju ar Podnieku iedzīvotājiem (K. Miķelsone uzsver, ka komunikācija ar iedzīvotājiem notika regulāri. Informē, ka šā gada 4. martā ir paredzēta kārtējā tikšanās, kuras laikā pašvaldības domes darbiniekiem un vadībai būs iespējams sniegt atbildes uz Podnieku iedzīvotāju aktuālajiem jautājumiem.);
2. iespējamo PII būvniecību pašvaldības īpašumā “Liepnieki” ( I. Krastiņš rosina PII būvēt pašvaldības īpašumā “Liepnieki”. J. Leja pauž viedokli, ka Podnieku rajons ir nepiemērots PII būvniecībai infrastruktūras nesakārtotības dēļ. K. Miķelsone vērš uzmanību, ka visi pašvaldības domes lēmumi tika pieņemti secīgi jau trīs gadu garumā. Informē par Centrālās finanšu un līgumu aģentūras lēmumu (reģ. Nr. ĀNP/1-11-1/24/920) par PII Podniekos būvniecības projekta atbilstību nosacījumiem un iespējamo finansējuma saņemšanu projekta īstenošanai. Iepazīstina deputātus ar izglītības infrastruktūras projektu attīstību Podniekos laika grafiku (2. pielikums). Aicina deputātus iesniegt konkrētus priekšlikumus un argumentus par PII būvniecību pašvaldības īpašumā “Liepnieki”. Uzsver, ka šobrīd nesaskata nevienu pamatotu argumentu, kāpēc PII netiktu būvēta Podniekos. Informē, ka pašvaldības novadā strauji pieaug pirmsskolas izglītības vecuma bērnu skaits un pašvaldības pienākums ir atbilstoši likumiem nodrošināt viņiem izglītību, pieņemot attiecīgus ilgtermiņa lēmumus, kas arī tika un tiek virzīti izskatīšanai komiteju un domes sēdēs un ir pašvaldību domes deputātu atbalstīti.);
3. Krastupes ielas infrastruktūras attīstību (E. Tuzova uzsver, ka pašvaldības pieņemto lēmumu rezultātā Krastupes iela pārtapusi par maģistrālo ielu. V. Bulāns informē, ka Ādažu novada Ilgtspējīgas attīstības stratēģijā tas bija paredzēts no 2008. gada. Aicina iedzīvotāju E. Tuzovu iepazīties ar minēto stratēģiju.).

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

**Pieņemt** informāciju zināšanai.

*Plkst. 10.29 I. KRASTIŅŠ atstāj sēdi.*

**3. Par publiskās privātās partnerības projekta “Jaunas izglītības iestādes izveide 1.-9. klasei” īstenošanu**

|  |
| --- |
| (Inga Pērkone) |

Ziņo, ka, lai risinātu jautājumu par nepietiekošu vietu skaitu pašvaldības pirmsskolas izglītības iestādēs un Ādažu vidusskolā, pašvaldības dome 2023. gada 23. novembrī pieņēma lēmumu Nr. 425 “Par pašvaldības jaunas izglītības iestādes izveidi 1.-9. klasei” un konceptuāli atbalstīja pašvaldības jaunas izglītības iestādes (līdz 800 vietām) izveidošanu 1. - 9. klašu posmam Ādažos. Vērš uzmanību, ka, ņemot vērā daudzkritēriju analīzē gūtos secinājumus, piemērotākā vieta jaunas vispārējās izglītības iestādes un sporta infrastruktūras būvniecībai būtu nekustamais īpašums “Liepnieki”. Vērš uzmanību, ka atbilstoši 2023. gada 28. decembra pieņemtajam pašvaldības domes lēmumam Nr. 465 “Par nekustamā īpašuma “Liepnieki” iegādi” minētais nekustamais īpašums tika iegādāts 5,2038 ha platībā. Skaidro, ka, ņemot vērā ES pieņemto un pašvaldībā līdz šim pielietoto praksi jaunu finansiāli apjomīgu infrastruktūras objektu būvniecību pamatot ar tehniski ekonomiskiem pamatojumiem (turpmāk – TEP), arī jaunas izglītības iestādes 1. - 9. klasei izveides būvniecības un uzturēšanas izmaksu novērtējumam plānots izstrādāt TEP (t.sk. izvērtēt arī Ādažu vidusskolas darbu līdz jaunas izglītības iestādes darbības uzsākšanai). Aicina konceptuāli atbalstīt projekta “Jaunas izglītības iestādes izveide 1. - 9. klasei” īstenošanu, izmantojot publiskās un privātās partnerības modeli.

Atklāti balsojot, ar 13 balsīm "Par", "Pret" – nav, "Atturas" – nav, (Imants Krastiņš (JKP) atstāja sēdi), **KOMITEJA NOLEMJ**:

**Atbalstīt** lēmuma “Par publiskās privātās partnerības projekta “Jaunas izglītības iestādes izveide 1.-9. klasei” īstenošanu” projektu un virzīt to izskatīšanai pašvaldības domes šā gada 29.feburāra sēdē.

**4. Par nolikuma “Grozījumi Ādažu novada pašvaldības 25.01.2024. nolikumā Nr. 2 “Konkursa “Sabiedrība ar dvēseli 2024” nolikums” projektu**

|  |
| --- |
| (Ilze Vanka-Krilovska) |

Ziņo par grozījumiem pašvaldības domes šā gada 25.janvāra nolikumā Nr. 2 “Konkursa “Sabiedrība ar dvēseli 2024” nolikums”.

*Plkst. 10.35 I. KRASTIŅŠ piedalās sēdē.*

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

**Atbalstīt** nolikuma “Grozījumi Ādažu novada pašvaldības 25.01.2024. nolikumā Nr. 2 “Konkursa “Sabiedrība ar dvēseli 2024” nolikums” projektu un virzīt to izskatīšanai pašvaldības domes šā gada 29.februāra sēdē.

**5. Par saistošo noteikumu “Par pašvaldības pabalstiem iedzīvotājiem bez materiālā stāvokļa izvērtēšanas” projektu**

|  |
| --- |
| (Ieva Roze) |

Ziņo, ka saistošie noteikumi nosaka kārtību, kādā pašvaldība piešķir pabalstus, neveicot mājsaimniecības ienākumu un materiālās situācijas izvērtēšanu, kā arī pabalstu veidus, to apmēru, piešķiršanas un izmaksas kārtību. Informē, ka Izglītības, kultūras, sporta un sociālā komitejas (turpmāk – IKSSK) šā gada 7. februāra sēdē deputāti lēma noteikt pabalstu 100 *euro* apmērā gadā par bērnu ar invaliditāti, vai kurš slimo ar celiakiju un kuram nav noteikta invaliditāte, kā arī iespējām noteikt pabalstu 100 *euro* apmērā gadā transporta pakalpojumu izmantošanai personām ar invaliditāti.

K. MIĶELSONE, R. PAULS, V. BULĀNS, I. KRASTIŅŠ, G. PORIETIS, R. KUBULIŅŠ, E. KĀPA debatē par saistošo noteikumu “Par pašvaldības pabalstiem iedzīvotājiem bez materiālā stāvokļa izvērtēšanas” (turpmāk – saistošie noteikumi) projektu un to ietekmei uz pašvaldības 2024. gada budžetu (K. Miķelsone uzsver, ka šādiem saistošiem noteikumiem nav atvēlēti līdzekļi pašvaldības 2024. gada budžetā. G. Porietis rosina atlikt sasitošo noteikumu projekta pieņemšanu un virzīt to izskatīšanai Finanšu komitejas šā gada 14. aprīļa sēdē, uzsverot, ka esošie SN ir spēkā līdz šā gada 30. jūnijam. E. Kāpa informē, ka esošie saistošie noteikumi ir jāvirza sabiedrības viedokļa noskaidrošanai, jo nedrīkst pieļaut iespēju, ka šā gada 30. jūnijā nav spēkā nevieni no saistošajiem noteikumiem par pašvaldības pabalstiem iedzīvotājiem bez materiālā stāvokļa izvērtēšanas. Aicina atstāt saistošo noteikumu projektu sākotnējā redakcijā. R. Kubuliņš, I. Krastiņš aicina virzīt saistošo noteikumu projektu sabiedrības viedokļa noskaidrošanai, atstājot izmaiņas, par kurām tika lemts IKSSK sēdē.).

K. MIĶELSONE ierosina turpmāk komiteju vadītājiem rūpīgi izskatīt un pieņemt lēmumus par darba kārtības izskatāmajiem jautājumiem un to tālāko virzību. Aicina atbalstīt saistošo noteikumu “Par pašvaldības pabalstiem iedzīvotājiem bez materiālā stāvokļa izvērtēšanas” projektu un virzīt to sabiedrības viedokļa noskaidrošanai.

Atklāti balsojot, ar 12 balsīm "Par", "Pret" – nav, "Atturas" – 2 (Liāna Pumpure (LRA), Valērijs Bulāns (LRA)), **KOMITEJA NOLEMJ**:

**Atbalstīt** saistošo noteikumu “Par pašvaldības pabalstiem iedzīvotājiem bez materiālā stāvokļa izvērtēšanas” projektu un virzīt to sabiedrības viedokļa noskaidrošanai.

**6. Par saistošo noteikumu “Grozījumi Ādažu novada pašvaldības 2022. gada 25. aprīļa saistošajos noteikumos Nr. 34/2022 “Par pašvaldības nodevu par reklāmas izvietošanu Ādažu novadā”” projektu**

|  |
| --- |
| (Ilona Gotharde) |

Ziņo par grozījumiem pašvaldības domes 2022. gada 25. aprīļa saistošajos noteikumos Nr. 34/2022 “Par pašvaldības nodevu par reklāmas izvietošanu Ādažu novadā”, kas nosaka, ka no nodevas par reklāmas izvietošanu tiek atbrīvota reklāma, ko izvieto personas tām piederošā nekustamajā īpašumā par savu saimniecisko darbību, ja reklāma ietver personas nosaukumu, kontaktinformāciju, darba laiku, kā arī informāciju par darbības veidu, produkciju vai pakalpojumiem.

Atklāti balsojot, ar 14 balsīm "Par", "Pret" – nav, "Atturas" – nav, **NOLEMJ**:

**Atbalstīt** saistošo noteikumu “Grozījumi Ādažu novada pašvaldības 2022. gada 25. aprīļa saistošajos noteikumos Nr. 34/2022 “Par pašvaldības nodevu par reklāmas izvietošanu Ādažu novadā”” projektu un virzīt to sabiedrības viedokļa noskaidrošanai.

**7. Par saistošo noteikumu “Grozījumi Ādažu novada pašvaldības 2023. gada 14. jūnija saistošajos noteikumos Nr. 18/2023 “Ādažu novada pašvaldības nolikums”” projektu**

|  |
| --- |
| (Ilona Gotharde) |

Ziņo par grozījumiem pašvaldības domes 2023. gada 14. jūnija saistošajos noteikumos Nr. 18/2023 “Ādažu novada pašvaldības nolikums”, lai tajos iestrādātu institucionāla rakstura izmaiņas, kā arī papildinātu pašvaldības Centrālās pārvaldes Nekustamā īpašuma nodaļas pilnvarojumu attiecībā uz lēmumu pieņemšanu.

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

**Atbalstīt** saistošo noteikumu “Grozījumi Ādažu novada pašvaldības 2023. gada 14. jūnija saistošajos noteikumos Nr. 18/2023 “Ādažu novada pašvaldības nolikums”” projektu un virzīt to sabiedrības viedokļa noskaidrošanai.

**8. Par nolikuma “Grozījumi Ādažu novada pašvaldības 28.09.2022. nolikumā Nr. 35 “Informatīvā izdevuma “Ādažu Vēstis” nolikums”” projektu**

|  |
| --- |
| (Monika Griezne) |

Ziņo par grozījumiem pašvaldības domes 2022. gada 28. septembra nolikuma Nr. 35 “Informatīvā izdevuma “Ādažu Vēstis” nolikums”. Informē deputātus par veikto iedzīvotāju aptauju un tās rezultātiem (3. pielikums).

K. MIĶELSONE rosina aizstāt nosaukumā vārdus “Ādažu Vēstis” ar vārdiem “Ādažu Novada Vēstis”. Uzdod pašvaldības Centrālās pārvaldes Sabiedrisko attiecību nodaļas vadītājai M. Grieznei veikt attiecīgus labojumus nolikumā.

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

1. **Uzdot** pašvaldības Centrālās pārvaldes Sabiedrisko attiecību nodaļas vadītājai M. Grieznei veikt labojumus nolikumā, aizstājot vārdus “Ādažu Vēstis” ar vārdiem “Ādažu Novada Vēstis”.
2. **Atbalstīt** nolikuma “Grozījumi Ādažu novada pašvaldības 28.09.2022. nolikumā Nr. 35 “Informatīvā izdevuma “Ādažu Vēstis” nolikums”” projektu un virzīt to izskatīšanai pašvaldības domes šā gada 29. februāra sēdē.

**9. Par 1. klasēm 2024./2025. mācību gadā pašvaldības vispārējās izglītības iestādēs**

|  |
| --- |
| (Ligita Anspoka) |

Informē, ka katrā no pašvaldības skolām ir noteikts maksimālais bērnu skaits, ko var uzņemt pirmajā klasē (4. pielikums). Šogad ir 395 bērni, kuri dzimuši 2017. gadā un viņiem vajadzētu sākt mācības pirmajā klasē nākamajā mācību gadā. Carnikavas pamatskola var uzņemt 120 bērnus piecās pirmajās klasēs, katrā klases telpā būs 24 bērni. Savukārt Ādažu vidusskola var uzņemt 243 bērnus deviņās pirmajās klasēs, kur katrā klases grupā būs 27 bērni.

K. MIĶELSONE, I. KRASTIŅŠ, R. PAULS, L. ANSPOKA debatē par pašvaldības skolu (Carnikavas pagastā un Ādažu pilsētā) ilgtermiņa infrastruktūras attīstību.

K. MIĶELSONE uzdod pašvaldības Centrālās pārvaldes Izglītības un jaunatnes nodaļas vadītājai L. Anspokai sadarbībā ar pašvaldības aģentūras “Carnikavas komunālserviss” darbiniekiem sagatavot informāciju par moduļu konstrukciju tipiem un to izmaksām papildu telpu nodrošināšanai pirmsskolas izglītības iestāžu vajadzībām un virzīt jautājumu izskatīšanai Finanšu komitejas šā gada 20. marta sēdē.

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

1. **Uzdot** pašvaldības Centrālās pārvaldes Izglītības un jaunatnes nodaļas vadītājai L. Anspokai sadarbībā ar pašvaldības aģentūras “Carnikavas komunālserviss” darbiniekiem sagatavot informāciju par moduļu konstrukciju tipiem un to izmaksām papildu telpu nodrošināšanai pirmsskolas izglītības iestāžu vajadzībām un virzīt jautājumu izskatīšanai Finanšu komitejas šā gada 20. marta sēdē.
2. **Atbalstīt** lēmuma “Par 1. klasēm 2024./2025. mācību gadā pašvaldības vispārējās izglītības iestādēs” projektu un virzīt to izskatīšanai pašvaldības domes šā gada 29. februāra sēdē.

**10. Par dalību Jaunatnes starptautisko programmu aģentūras projektu konkursā “Atbalsts jaunatnes politikas īstenošanai vietējā līmenī”**

|  |
| --- |
| (Ieva Pelcmane) |

Informē, ka projekta ietvaros pašvaldība paredz organizēt darba grupas, iesaistot pašvaldības darbiniekus, jomas speciālistus, NVO un privātpersonas, t.sk. piesaistīt finanšu līdzekļus speciālistu un ārpakalpojumu apmaksai, u.tml.

Pašvaldība var piesaistīt finanšu līdzekļus no ārējiem finanšu avotiem, t.sk., piedaloties Jaunatnes starptautisko programmu aģentūras (turpmāk - JSPA) atklāto projektu konkursos. Šobrīd JSPA organizē atklātu konkursu “Atbalsts jaunatnes politikas īstenošanai vietējā līmenī”, veicinot kvalitatīvas un ilgtspējīgas darba ar jaunatni sistēmas pilnveidi pašvaldībās. Projekta iesniegumu konkursam var iesniegt pašvaldība, ja ir atbilstošs domes pilnvarojums.

Projekts 100 % apmērā tiek finansēts no valsts programmas līdzekļiem. Maksimālais pieejamais finansējums vienam projektam ir 8500 *euro* (100 %), ko JSPA pārskaita pašvaldībai 10 darbdienu laikā pēc līguma noslēgšanas. Projekta iesniegums jāiesniedz JSPA līdz šā gada 4. martam. Projekta īstenošanas laiks ir no šā gada 22. aprīļa līdz 31. oktobrim.

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

**Atbalstīt** lēmuma “Par dalību JSPA projektu konkursā “Atbalsts jaunatnes politikas īstenošanai vietējā līmenī”” projektu un virzīt to izskatīšanai pašvaldības domes šā gada 29. februāra sēdē.

**11. Par dalības maksu Ādažu novada pašvaldības organizētajos sporta pasākumos**

|  |
| --- |
| (Edvīns Krūms) |

Informē, ka, lai novada pašvaldības organizētās sporta sacensības varētu nodrošināt augstākā kvalitātē, disciplinētu dalībniekus, mudinātu viņus pieteikties iepriekš elektroniski, precīzāk plānotu un apgūtu sacensību izmaksas un daļēji segtu ar sacensību rīkošanu saistītos organizatoriskos izdevumus, nepieciešams noteikt dalības maksu pašvaldības sporta nodaļas rīkotajos pasākumos disku golfā.

K. MIĶELSONE, I. KRASTIŅŠ, S. BRAKOVSKA, E. KRŪMS debatē par sporta pasākumu dalības maksas kritēriju noteikšanu (I. Krastiņš ierosina nenoteikt dalības maksu pašvaldībā deklarētajiem iedzīvotājiem. Aicina samazināt dalības maksu par disku golfu sporta pasākumiem. S. Brakovska pauž viedokli, ka dalības maksa ir labs pasākumu dalībnieku disciplinēšanas rīks. Aicina izvērtēt iespējas par sporta pasākumu popularizēšanu ievietojot informāciju vietnē *“Sportlat.lv”.* K. Miķelsone aicina labot lēmuma projektu, nenosakot pensionāra vecumu.).

K. MIĶELSNE uzdod pašvaldības Centrālās pārvaldes Sporta nodaļas vadītāja vietniekam sporta jautājumos E. Krūmam veikt labojumus lēmuma “Par dalības maksu Ādažu novada pašvaldības organizētajos sporta pasākumos” projektā, nenosakot pensionāra vecumu, kā arī noskaidrot un pašvaldības domes šā gada 29. februāra sēdē informēt deputātus par izmaksām informācijas par sporta pasākumu ievietošanai *“Sportlat.lv”* kalendārā, kā arī skaidrot dalības maksu par katru pozīciju par pašvaldības sporta pasākumiem.

Atklāti balsojot, ar 14 balsīm "Par", "Pret" – nav, "Atturas" – nav, **KOMITEJA NOLEMJ**:

1. **Uzdot** pašvaldības Centrālās pārvaldes Sporta nodaļas vadītāja vietniekam sporta jautājumos E. Krūmam:

1.1. veikt labojumus lēmuma “Par dalības maksu Ādažu novada pašvaldības organizētajos sporta pasākumos” projektā, nenosakot pensionāra vecumu;

1.2. noskaidrot un pašvaldības domes šā gada 29. februāra sēdē informēt deputātus par izmaksām informācijas par sporta pasākumu ievietošanai *“Sportlat.lv”* kalendārā;

1.3. samazināt dalības maksu par disku golfu sporta pasākumiem;

1.4. skaidrot dalības maksu par katru pozīciju par pašvaldības sporta pasākumiem.

1. **Atbalstīt** lēmuma “Par dalības maksu Ādažu novada pašvaldības organizētajos sporta pasākumos” projektu un virzīt to izskatīšanai pašvaldības domes šā gada 29. februāra sēdē.

\*\*\*

Pārtraukums no plkst. 12.05 līdz plkst. 12.45.

*Plkst. 12.05 A. DENIŅA, J. LEJA, J. RUKS atstāj sēdi.*

\*\*\*

**12. Ziņojums par Mežgarciema projekta sasniedzamajiem rādītājiem**

|  |
| --- |
| (Laura Bite) |

Ziņo par Mežgarciema projekta sasniedzamajiem rādītājiem (5. pielikums).

K. MIĶELSONE, V. BULĀNS, I. KRASTIŅŠ, G. PORIETIS, L. BITE debatē par iespējamiem risinājumiem, lai tiktu sasniegti Mežgarciema projekta noteiktie rādītāji (V. Bulāns ierosina turpmāk vienu reizi ceturksnī Finanšu komitejas sēdēs ziņot par Mežgarciema projekta rādītājiem.).

K. MIĶELSONE uzdod pašvaldības Centrālās pārvaldes Attīstības un projektu nodaļas vecākajai ekspertei L. Bitei turpmāk vienu reizi ceturksnī Finanšu komitejas sēdēs ziņot par Mežgarciema projekta rādītājiem.

Atklāti balsojot, ar 12 balsīm "Par", "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

1. **Uzdot** pašvaldības Centrālās pārvaldes Attīstības un projektu nodaļas vecākajai ekspertei L. Bitei turpmāk vienu reizi ceturksnī Finanšu komitejas sēdēs ziņot par Mežgarciema projekta rādītājiem.
2. **Pieņemt** informāciju zināšanai.

**13. Par nekustamo īpašumu “Muzeja iela 5”, “Sintēzes iela 3” un “Sintēzes iela 7” izsoļu atzīšanu par nenotikušām**

|  |
| --- |
| (Edvīns Šēpers) |

Ziņo par nekustamo īpašumu “Muzeja iela 5”, “Sintēzes iela 3” un “Sintēzes iela 7” izsoļu atzīšanu par nenotikušām. Informē, ka ir plānots atkārtoti organizēt izsoli ar jaunām cenām.

Atklāti balsojot, ar 12 balsīm "Par", "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

**Atbalstīt** lēmuma “Par nekustamo īpašumu “Muzeja iela 5”, “Sintēzes iela 3” un “Sintēzes iela 7” izsoļu atzīšanu par nenotikušām” projektu un virzīt to izskatīšanai pašvaldības domes šā gada 29. februāra sēdē.

**14. Par grozījumiem Carnikavas pamatskolas 2024. gada budžeta tāmē**

|  |
| --- |
| (Raivis Pauls) |

Informē, ka, lai īstenotu pamatizglītības programmas satura apguvei nepieciešamo mācību materiālu izdrukāšanu un pavairošanu, Carnikavas pamatskola (turpmāk *–* CPS) nomā lielos multifunkcionālos printerus, maksājot par izdrukāto un pavairoto kopiju skaitu. Šim mērķim CPS 2024. gada budžetā ir apstiprināts finansējums kopsummā 11500 *euro* (EKK 2264).

Tā kā katru mācību gadu palielinās izglītojamo skaits un joprojām daļā no mācību priekšmetiem nav jaunajam saturam un pieejai atbilstošas mācību grāmatas, tad ir palielinājies izdrukāto un pavairoto kopiju skaits un attiecīgi arī printeru nomas maksa. 2023. gadā tika izdrukātas un pavairotas aptuveni 300000 kopijas (210000 melnbaltas, 90000 krāsainas) un par printeru nomu tika samaksāti 10042,02 *euro* (vienas kopijas izmaksa 0,0335 *euro*). Konsultējoties ar pašvaldības Centrālās pārvaldes Informācijas tehnoloģiju nodaļu, tika secināts, ka lielos multifunkcionālos printerus saimnieciski izdevīgāk ir iegādāties, nevis turpināt nomāt.

CPS vajadzībām atbilstošus divus lielos multifunkcionālos printerus ir iespējams iegādāties Elektroniskajā iepirkumu sistēmā, kopsummā līdz 7250 *euro*. To pirmā apkope jāveic ik pēc izdrukātām un pavairotām 600000 kopijām (aptuveni pēc 4 lietošanas gadiem). 2024. gadā 300000 kopiju izdrukāšanai printeru uzturēšanas izmaksas gadā veidotu tikai toneru iegāde (2 854,50 *euro*), samazinot vienas kopijas izmaksas uz 0,0095 *euro*. Aptuvenās amortizācijas izmaksas 600000 kopijām vienam printerim ir aptuveni 2610 *euro.*

CPS 2024. gada budžetā šim mērķim (EKK 5238) nav paredzēts finansējums, taču nepieciešamos finanšu līdzekļus iespējams nodrošināt, pārceļot tos no CPS 2024. gada budžeta tāmē paredzētajiem līdzekļiem printeru nomai.

Pašvaldības domes 2023. gada 22. marta noteikumu Nr. 9 “Pašvaldības budžeta izstrādāšanas un izpildes kārtība” 21.3. apakšpunktā noteikts, ka ierosinājumu budžeta tāmes iekšējiem grozījumiem budžeta izpildītāji iesniedz Finanšu komitejai, ja grozījumi ir vairāk par 5000 *euro* vienā reizē.

Atklāti balsojot, ar 12 balsīm "Par", "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

**Atbalstīt** divu lielo multifunkcionālo printeru iegādi par kopējo summu līdz 7250 *euro* apmērā Carnikavas pamatskolas vajadzībām obligāto izglītības programmu izpildes nodrošināšanai.

**15. Par grozījumiem pašvaldības aģentūras “Carnikavas komunālserviss” 2024. gada budžeta tāmē**

|  |
| --- |
| (Gunārs Dzenis) |

Ziņo, ka ir nepieciešams veikt grozījumus pašvaldības aģentūras “Carnikavas komunālserviss” 2024. gada budžeta tāmē, pārceļot finansējumu un novirzot plānotos līdzekļus (6. pielikums).

Atklāti balsojot, ar 12 balsīm "Par, "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

**Atbalstīt** budžeta grozījumus pašvaldības aģentūras “Carnikavas komunālserviss” 2024. gada budžeta tāmē:

* 1. **pārceļot** finansējumu 3730 *euro*apmērāno EKK 2221 uz EKK 5239 (jauna cirkulācijas sūkņa iegādei Tulpju ielas katlumājā) un 12371 *euro* apmērā uz EKK 2249 (avārijas remonta izdevumu apmaksai Tulpju ielas 5 katlumājas izmantotajos siltumtīklos);
	2. **novirzīt** plānotos līdzekļus karstā ūdens mazgāšanas iekārtas iegādei 6012 *euro*apmērā kaisītāja Rasko dzinēja iegādei (grozījumi EKK 5239 ietvaros).

**16. Par pašvaldības aģentūras “Carnikavas komunālserviss” darba plāna apstiprināšanu 2024. gadam**

|  |
| --- |
| (Gunārs Dzenis) |

Ziņo par pašvaldības aģentūras “Carnikavas komunālserviss” darba plāna 2024. gadam (7. pielikums).

K. MIĶELSONE uzdod pašvaldības aģentūras “Carnikavas komunālserviss” direktoram G. Dzenim līdz pašvaldības domes šā gada 29. februāra sēdei pievienot atskaites tabulu par visu 2023. gadu, kā arī turpmāk vienu reizi ceturksnī Finanšu komitejas sēdēs ziņot par pašvaldības aģentūras “Carnikavas komunālserviss” darba izpildes plānu 2024. gadā.

Atklāti balsojot, ar 12 balsīm "Par", "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), KOMITEJA NOLEMJ:

1. **Uzdot** pašvaldības aģentūras “Carnikavas komunālserviss” direktoram G. Dzenim līdz pašvaldības domes šā gada 29. februāra sēdei sagatavot un iesniegt deputātiem atskaites tabulu par 2023. gada darbiem, kā arī vienu reizi ceturksnī Finanšu komitejas sēdēs ziņot par pašvaldības aģentūras “Carnikavas komunālserviss” darba izpildes plānu 2024. gadā.
2. **Atbalstīt** pašvaldības aģentūras “Carnikavas komunālserviss” darba plānu 2024. gadam un virzīt to apstiprināšanai pašvaldības domes šā gada 29. februāra sēdē.

**17. Par pašvaldības aģentūras “Carnikavas komunālserviss” Vidēja termiņa darbības stratēģija 2023.- 2025.gadam izpildi 2023.gadā**

|  |
| --- |
| (Gunārs Dzenis) |

Ziņo par pašvaldības aģentūras “Carnikavas komunālserviss” (turpmāk – aģentūra) Vidēja termiņa darbības stratēģija 2023.- 2025.gadam izpildi 2023. gadā (turpmāk – stratēģija) (8. pielikums).

K. MIĶELSONE, V. BULĀNS, G. PORIETIS, G. DZENIS debatē par aģentūras stratēģijas izpildes gaitu.

K. MIĶELSONE uzdod aģentūras direktoram G. Dzenim uz Finanšu komitejas šā gada 16. oktobra sēdi sagatavot ziņojumu par pašvaldības aģentūras “Carnikavas komunālserviss” stratēģijas aktualizāciju.

Atklāti balsojot, ar 12 balsīm "Par", "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

1. **Uzdot** pašvaldības aģentūras “Carnikavas komunālserviss” direktoram G. Dzenim uz Finanšu komitejas šā gada 16. oktobra sēdi sagatavot ziņojumu par pašvaldības aģentūras “Carnikavas komunālserviss” stratēģijas aktualizāciju.
2. **Pieņemt** informāciju zināšanai.

**18. Par telpu nodošanu nomā Gaujas ielā 16, Ādažos**

|  |
| --- |
| (Gunārs Dzenis) |

Informē par SIA “Ādažu Glābšanas dienests” (reģistrācijas Nr. 40003439071, juridiskā adrese: Gaujas iela 16, Ādaži, Ādažu nov., LV-2164 (turpmāk – iesniedzējs)) iesniegumu (reģ. Nr. ĀNP/1-11-1/24/483) ar lūgumu sagatavot jaunu telpu Gaujas ielā 16, Ādažos, nomas līgumu uz pieciem gadiem, sakarā ar to, ka iepriekš noslēgtajam līgumam ir beidzies termiņš. Nomas maksa par šo telpu nomu ir aprēķināta, pamatojoties uz noteikto kvadrātmetru skaitu. Par šo konkrēto telpu nomas maksa būs 187,61 *euro* mēnesī, bez PVN.

Atklāti balsojot, ar 12 balsīm "Par", "Pret" – nav, "Atturas" – nav, (Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

**Atbalstīt** lēmuma “Par telpu nodošanu nomā Gaujas ielā 16, Ādažos” projektu un virzīt to izskatīšanai pašvaldības domes šā gada 29. februāra sēdē.

*Plkst. 14.00 K. Dāvidsone atstāja sēdi.*

**19. Par sabiedrības iesaistīšanu kopienu interešu pārstāvībai**

|  |
| --- |
| (Guntis Porietis) |

Ziņo, ka Pašvaldību likuma 53. pantā noteikts, ka pašvaldība var izveidot konsultatīvās komisijas un iesaistīt sabiedrību atsevišķu pašvaldības funkciju vai uzdevumu pildīšanā. Minētā likuma 58. pantā noteikts, ka pašvaldībā var izveidot konsultatīvas pašvaldības institūcijas – iedzīvotāju padomes, lai nodrošinātu vietējo kopienu interešu pārstāvību un saskaņotu rīcību kopējam labumam.

Finanšu komiteja 2023. gada 16.augustā pieņēma zināšanai informatīvo ziņojumu “Par Iedzīvotāju padomju un Iedzīvotāju konsultatīvo komisiju izvērtējumu”, kurā salīdzinošas tabulas veidā tika izvērtētas abu sabiedrības iesaistes veidu priekšrocības un trūkumi.

2024. gada janvārī un februārī pašvaldība organizēja sabiedrības viedokļa noskaidrošanu, veicot aptauju par iedzīvotāju līdzdalības veidu pašvaldības darbā, dodot priekšrocību Iedzīvotāju padomēm vai Konsultatīvajām komisijām. Aptaujā piedalījās 145 respondenti (93 no Ādažu pilsētas un pagasta un 52 no Carnikavas pagasta). 95 respondenti atbalstīja Iedzīvotāju padomes, un 50 - Konsultatīvās komisijas. 109 respondenti atzīmēja, ka viņi piekristu darboties kādā no izvēlētajiem iedzīvotāju līdzdalības veidiem.

Papildu, pašvaldība šā gada 13. februārī klātienē organizēja sarunu cikla ar iedzīvotājiem “Kopā” tikšanos jautājumā par iedzīvotāju padomēm un kopienām. Iedzīvotāji, t.sk. arī sabiedrisko organizāciju pārstāvji pauda viennozīmīgu atbalstu iedzīvotāju padomju veidošanai Ādažu novadā, akcentējot vairākus būtiskus apsvērumus:

1. Iedzīvotāju padomes pārstāv kopienu teritoriālās intereses vietējiem iedzīvotājiem aktuālo jautājumu visā spektrā;
2. Iedzīvotāju padomes nodrošinātu savu kopienu iedzīvotāju vienlaicīgu sasniedzamību un plašu atgriezenisko saiti faktiski no visām kopienām;
3. Iedzīvotāju padomju pastāvēšana neierobežo pašvaldības rīcības brīvību nepieciešamības gadījumā veidot konsultatīvās komisijas jomās, kurās nepieciešams izstrādāt kompetentus un konsolidētus priekšlikumus. Turklāt ar Iedzīvotāju padomju starpniecību varētus plašāk apzināt iedzīvotājus – jomas speciālistus, iesaistei konsultatīvo komisiju darbā;
4. gada laikā virkne pašvaldību ir pieņēmuši saistošos noteikumus par Iedzīvotāju padomju nolikumiem, un tos var izmantot kā jau akceptētu un darbībā aprobētu risinājumu avotu, izstrādājot Ādažu novada Iedzīvotāju padomju nolikuma projektu.

Atklāti balsojot, ar 11 balsīm "Par", "Pret" – nav, "Atturas" – nav, (Kerola Dāvidsone (LRA), Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

1. **Uzdot** pašvaldības Centrālās pārvaldes Attīstības un projektu nodaļas vecākajai kopienu ekspertei Gunitai Dzenei sadarbībā ar novada iedzīvotāju kopienu pārstāvjiem sagatavot un līdz šā gada 14. martam iesniegt Finanšu komitejai saistošo noteikumu “Iedzīvotāju padomju nolikums” projektu.
2. **Atbalstīt** Ādažu novada iedzīvotāju padomju veidošanu atsevišķu kopienu interešu pārstāvībai un saskaņotai rīcībai kopējam labumam.

**20. Ziņojums par Ādažu novada bāriņtiesas 2023. gada pārskatu**

|  |
| --- |
| (Ineta Stasjule) |

Ziņo par Ādažu novada bāriņtiesas 2023. gada pārskatu (9. pielikums).

Atklāti balsojot, ar 11 balsīm "Par", "Pret" – nav, "Atturas" – nav, (Kerola Dāvidsone (LRA), Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

**Pieņemt** informāciju zināšanai.

**21. Ziņojums par pirmtiesību izmantošanu un bezmantinieka mantas pārņemšanu Ādažu novada pašvaldības īpašumā**

|  |
| --- |
| (Everita Kāpa) |

Informē, ka tika saņemts zvērināta tiesu izpildītāja Gintera Hmeļevska šā gada 22. janvāra paziņojums par nekustamā īpašuma novērtējumu izpildu lietā Nr. 00003/084/2023-BL (reģ. Nr. ĀNP/1-11-1/24/380) par nekustamā īpašuma Ojāra Vācieša iela 22-9, Carnikava, Carnikavas pagasts, Ādažu novads, kadastra Nr.80529000058 (turpmāk – nekustamais īpašums) novērtēšanu. Nekustamais īpašums ir novērtēts par tirgus vērtību 34000 *euro.* Uzsver, ka pašvaldības 2024. gada budžetā nav finansiālo līdzekļu, lai iegādātos nekustamo īpašumu (10. pielikums).

G. PORIETIS ierosina pašvaldības Centrālās pārvaldes Juridiskās un iepirkumu nodaļas vadītājai E. Kāpai sagatavot lēmuma par pirmtiesību izmantošanas atteikumu projektu un virzīt to izskatīšanai pašvaldības domes šā gada 29. februāra sēdē.

Atklāti balsojot, ar 11 balsīm "Par", "Pret" – nav, "Atturas" – nav, (Kerola Dāvidsone (LRA), Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

1. **Pieņemt** informāciju zināšanai.
2. **Uzdot** pašvaldības Centrālās pārvaldes Juridiskās un iepirkumu nodaļas vadītājai E. Kāpai sagatavot lēmuma par pirmtiesību izmantošanas atteikumu projektu un virzīt to izskatīšanai pašvaldības domes šā gada 29. februāra sēdē.

**22. Ziņojums par priekšsēdētājas ārzemju komandējumu Spānijā, Santa Kombas pašvaldībā**

|  |
| --- |
| (Karīna Miķelsone) |

Informē par komandējumu Spānijā, Santa Kombas pašvaldībā, kuras ietvaros tika parakstīts sadarbības līgums par Ādažu novada pašvaldības dalību projektā “Jaunieši un demokrātija: Eiropas nākamās paaudzes iespējas” (11. pielikums).

Atklāti balsojot, ar 11 balsīm "Par", "Pret" – nav, "Atturas" – nav, (Kerola Dāvidsone (LRA), Arta Deniņa (JKP), Jānis Ruks (LRA), atstāja sēdi), **KOMITEJA NOLEMJ**:

**Pieņemt** informāciju zināšanai.

*Sēde slēgta 2024. gada 21. februārī plkst. 14.18*.

Finanšu komitejas priekšsēdētāja Karīna Miķelsone

Protokolētāja LINDA PAVLOVSKA

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU